בהובלת האגף לייצוא ביטחוני במשרד הביטחון – סיבט, 13 חברות ישראליות יציגו בתערוכת AUSA 2018 שתיפתח מחר (8.10) בוושינגטון. בביתן הלאומי תצגנה החברות פתרונות הממוקדים בהגנת כוחות טקטיים, מערכות איתור חומרי נפץ, יישומי כלי ירייה, מערכות גילוי תנועה לאוויר, ים ויבשה ועוד.
כיום, כוחות צבא ובטחון ברחבי העולם זקוקים לפתרונות לפריסה מהירה של כוחות בשטח ולהגנתם. התעשיות הביטחוניות הישראליות פיתחו פתרונות ייחודים כמענה לצרכים אלו. בין המוצרים החדשניים המוצגים בביתן הלאומי נמצאים הבונקרים וקירות ההגנה של חברת אורטק, המיועדים להגנה על כוחות באזורי התארגנות ותדרוך, ואשר ניתן להקים אותם במספר שעות מועט, ע"י שלושה חיילים וטרקטור קטן, אם נדרש.
כמו כן, מוצג מחסום ייחודי, המפותח ע"י חברת מפרם, כנגד מתקפות ניגוח ע"י כלים כבדים, אשר ניתנים להתקנה קלה, ללא צורך בתשתית מיוחדת. יחד איתם מוצגים פתרונות להגברת יכולות הגנת הכוחות ושרידותן, כולל מערכות ניידות לאיתור חומרי נפץ של חברת MS-Tech, מערכות למניעת ירי דו צדדי של חברת Safe Shoot, המשתמשת בטכנולוגיות תקשורת RF, מערכת זיהוי עמית/טורף של חברת Reshet Graf, המיועדת לכוחות ולכלי רכב ומיוצר מחומר אינפרה אדום פסיבי רפלקטיבי, אותה ניתן לזהות רק במערכות ראיית לילה ומכלי הדלק, בעלי יכולת איטום עצמית, המיוצרות ע"י חברת מגם, המגנות מפני תחמושת 20 מ"מ ומטה ומגבירות את שרידות הצוות וכלי הרכב.
ראש סיבט, תא"ל (מיל.) מישל בן ברוך: "איומי הטרור סביב העולם, ואופיין המשתנה של סכסוכים ומחלוקות מחייבים פתרונות ניידים, גמישים ומהירים. התעשיות הישראליות הקטנות והבינוניות, יכולות לספק פיתוח וייצור מהיר וגמיש, כמענה לצרכים אלו. סיבט תמשיך לפעול ברמה הפדרלית וכן מול מדינות שונות במטרה לייצר שת"פ פורה עם התעשייה הביטחונית הישראלית. החברות הישראליות המציגות בביתן הלאומי מביאות איתן טכנולוגיות מתקדמות אשר הוכחו מבצעית."